Liberalii vor începe campania electorală în stradă, în Sectorul 6, joi, de la ora 23.50. Acolo se vor afla Ciprian Ciucu, candidatul PNL la Primăria Sectorului 6, și Sebastian Burduja, candidatul liberalilor la Primăria Generală.
În Sectorul 6, Ciprian Ciucu, actualul primar, își mai dorește un mandat și spune că are nevoie de încă patru ani pentru a-și duce proiectele până la final. Între ele, un spital pentru care va obține chiar luna aceasta finanțare din partea Băncii de Dezvoltare a Consiliului Europei.
Joi, la ora 23.50, lansarea oficială a campaniei electorală se va face în prezența lui Ciucu, dar și a lui Sebastian Burduja, candidatul liberalilor la Primăria Generală, care se poziționează ca alternativă la actuala Administrație Nicușor Dan. Printre proiectele sale se numără Tunelul Urban București.
„Începe Schimbarea Bucureștiului alături de echipa care a demonstrat deja că se poate, echipa PNL Sectorul 6”, au transmis liberalii, potrivit dcnews.ro.
Campania electorală începe oficial pe 10 mai și se va încheia pe 8 iunie, ora 7.00. Pe 9 iunie au loc alegerile locale și europarlamentare, secțiile de vot urmând a fi deschise în intervalul 7.00 – 22.00.